ஹொங்கொங் எனும் பெயர் 1842 ஆம் ஆண்டிற்கு முன்பு; தற்போது எபர்டீன் (Aberdeen) என்றழைக்கப்படும் இடத்திற்கும், அப் லெய் ச்சாவ் தீவுக்கும் (Ap Lei Chau) இடையில் அமைந்திருக்கும் சிறிய குடா பகுதியை குறிக்கும் ஒரு பெயராகத்தான் இருந்துள்ளது. இப்பகுதியில் வசித்து வந்த மீனவர்கள் தமது பேச்சு வழக்கில் இப்பெயரை பயன்படுத்தியுள்ளனர். இந்த சிறிய குடா பகுதியே பிரித்தானிய கப்பற் படையினருக்கும் இத்தீவின் பூர்வக் குடிகளாக வாழ்ந்த மீனவர்களுக்கும் இடையிலான தொடர்பாடலுக்கு முதல் புள்ளியாக அமைந்தது. தென்சீனக் கடல் நீரோடு முத்து ஆற்று நீர் (Pearl River) வந்து கலக்கும் முகத்துவாரப் பகுதியிலேயே இத்தீவுகள் இருந்துள்ளன. எனவே இத்தீவுகளை அண்டியப் பகுதி கடல், முத்து ஆற்றின் நன்னீர் உட்புகும் கடலாகையால் இக்கடல் பரப்பின் நீர் சுவையானதாகவும் நறுமணமுடையதாகவும் இருப்பதாக இப்பகுதி வாழ் மீனவர்கள் கூறுகின்றனர். இதனாலேயே இவர்கள் இக்கடல் பகுதிக்கு ஹொங்கொங் (நறுமணம் வீசும் துறைமுகம்) என்று அழைத்தனராம். இன்றும் இந்த கடல் பகுதின் நீர் உப்பு சுவை அற்றதாகவே இருக்கின்றது. இந்த கடலில் பிடிக்கப்படும் மீன்களும் நன்னீர் மீன்கள் (குளத்து மீன்கள்) போன்று உப்பற்றதாகவே இருப்பது குறிப்பிடத்தக்கது.

ஹொங்கொங் பெயர் வழங்கப்பட்ட இடம்
ஹொங்கொங் தீவு - கவ்லூண் தீபகற்பம்
ஹொங்கொங் தீவு, கவ்லூண் தீபகற்பம், புதிய அரசக் கட்டுப்பாட்டுப்பகுதி
ஹொங்கொங் பெயர் வரலாற்றில் பதிவு